Huawei steel ons geheime, sê Amerika | Netwerk24
As daar nou een voorbeeld is dat die Leeus se ligte oor die afgelope seisoen of twee verdof het, is dit dat die Springbok-heelagter, Warrick Gelant, besluit het om die Bulle vir die Stormers te verruil, eerder as om net oorkant die Jukskeirivier by d
Deur Reuters 14 Februarie 2020 14:31
Die Amerikaanse owerhede het Huawei Donderdag daarvan beskuldig dat hy handelsgeheime gesteel én die Iranse regering gehelp het om betogers op te spoor en te arresteer.
Dit is die jongste misdadige klagte teen die Chinese tegnologievervaardiger, wat voorheen ook van spioenasie deur Amerika beskuldig is.
Huawei word daarvan beskuldig dat hy saamgesweer het om handelsgeheime van ses Amerikaanse tegnologiemaatskappye te steel, en dat hy die wet oortree het wat gebruik word om georganiseerde misdaad te bekamp.
Die klagstaat bevat ook nuwe aantygings oor die maatskappy se betrokkenheid in lande onderworpe aan Amerikaanse sanksies. Daar word ook beweer Huawei het toerusting in Iran geïnstalleer wat die regering in Teheran gebruik het om betogers te monitor, te identifiseer en te arresteer tydens 'n oproer in 2009.
Amerika is steeds gewikkel in 'n veldtog teen Huawei en het voorheen al gewaarsku die maatskappy spioeneer namens die Chinese regering op Amerika.
Die maatskappy is reeds in Mei 2019 deur die Amerikaanse handelsdepartement verbied om sake met enige Amerikaanse onderneming te doen weens kommer oor nasionale veiligheid.
Die jongste aanklagte is deel van 'n "poging om Huawei se reputasie onherroeplik te skaad weens redes wat met mededinging eerder as wetstoepassing verband hou," het die maatskappy in 'n verklaring gesê.
Huawei beskryf die aanklagte teen hom as 'n "herverpakking van 'n handvol aantygings wat amper 20 jaar oud is".
Die maatskappy het in Januarie 2019 skuld ontken op 'n vorige aanklag van bankbedrog en dat hy sanksies teen Iran oortree het.
Die jongste klagstaat maak nie melding by watter ses maatskappye Huawei na bewering handelsgeheime gesteel het nie.